Partit Laburista .td_uid_2_609ecbb3bc9b7_rand.td-a-rec-img{text-align:left}.td_uid_2_609ecbb3bc9b7_rand.td-a-rec-img img{margin:0 auto 0 0} Kull mexxej politiku jrid jieħu ġudizzji kontinwament. Ħafna minnhom ikollhom impatt serju fuq diversi aspetti ta' ħajjitna speċjalment meta dawn ikunu ta' natura finanzjarja. Kull deċiżjoni, hi x'inhi, ikollha konsegwenzi. Diġà ktibt ftit ġimgħat ilu dwar l-użu tal-kannabis. F'dawn l-aħħar jiem ħarġu ruxxmata ta' stqarrijiet minn assoċjazzjonijiet tal-ħaddiema, ta' min iħaddem, tal-edukaturi, tas-saħħa b'mod ġenerali u partikolarment mentali u oħrajn. "Nistgħu niġu mqarrqa li l-kannabis bla effetti ħżiena" – għaqdiet taż-żgħażagħ Id-diskussjoni mhix daqstant dwar it-tneħħija tal-kriminalità tal-att tal-użu personali tal-kannabis iżda aktar dwar l-aċċessibiltà għaliha, b'modi li joħolqu sitwazzjonijiet diffiċli għall-ġenituri, għall-familji, għall-edukaturi u għall-Pulizija. • Jekk jingħata d-dritt tal-kultivazzjoni ta' pjanti għall-użu personali, x'se jżomm in-negozju mill-użu tal-istess pjanti? • Kif tista' żżomm tfal żgħar fl-istess familja milli jabbużaw jew iżżomm moħbi l-użu tal-kannabis f'familja f'appartamenti xejn spazjużi? Jason Micallef magħruf għal kulur politiku tiegħu, nammirah għall-kuraġġ li wera meta tkellem fil-pubbliku u stqarr li ma kienx hemm diskussjoni fil-Partit Laburista dwar dawn il-problemi reali. Donnu li l-ġudizzju politiku ttieħed qabel ma ħarġet il-white paper għad-diskussjoni u jgħidu x'jgħidu l-esperti, isir dak li kien deċiż minn qabel. Jiddeffsu kultant f'dan il-proċess il-wegħdiet fil-manifesti tal-partiti politiċi. Sakemm qed nikteb għadha għaddejja tilwima industrijali bejn il-gvern u s-Segretarji Eżekuttivi tal-Kunsilli Lokali. Ilha għaddeja ġimgħat sħaħ. Interessanti li dawn il-ħaddiema qed jitolbu biss dak li l-Partit Laburista wegħedhom qabel l-aħħar elezzjoni fil-manifest. Nikkwota: "Huwa minnu li s-Segretarju Eżekuttiv huwa l-id amministrattiva tal-Kunsill. Konxji mill-importanza fundamentali tar-rwol tas-Segretarju Eżekuttiv, Gvern Ġdid se jkun qiegħed jagħti aktar statura li tixraq ir-responsabbiltajiet li għandu dan l-Uffiċċju. Għalhekk ir-rwol ta' Segretarju Eżekuttiv jidħol fi skala taċ-Ċivil biex is-Segretarji kollha jkollhom serħan il-moħħ u rikonoxximent bħala Officer-in-Scale. Ir-rwol ikollu wkoll skaletta marbuta sabiex rwol ta' Segretarju Eżekuttiv jista' jibqa' tiela' sa Skala 4 fiċ-Ċivil bħala inċentiv ta' progress fil-karriera. Il-grad ikun jattira wkoll il-benefiċċji kolla marbuta ma' Skala 4." Issa hawn m'aħniex nitkellmu dwar eluf ta' ħaddiema iżda dwar għexieren. Is-sabiħa hi li qabel l-aħħar elezzjoni s-Sur Mario Fava, dak iż-żmien President tal-Assoċjazzjoni tas-Sezzjoni Kunsilliera PL, kien qal hekk nhar is-26 ta' Mejju, 2017: "B'kuntrast mal-Partit Nazzjonalista fejn minkejja li kellu ż-żmien kollu sabiex jippublika l-manifest tiegħu… ma semma xejn la dwar is-Segretarji Eżekuttivi u l-ħaddiema u wisq anqas il-Kunsilli Lokali, li tant jiftaħar li jemmen fihom." Illum is-Sur Fava huwa l-President tal-Assoċjazzjoni tal-Kunsilli Lokali. Il-manifesti jintużaw b'mod ta' konvenjenza biss. Is-Sur Fava jaf tajjeb li mingħajr id-dedikazzjoni u l-professjonalità tas-Segretarji Eżekuttivi l-Kunsilli Lokali jikkrollaw. B'esperjenza personali naf li dawn jagħmlu ħafna aktar minn dak li jitolbu l-kuntratti tagħhom. Għal min iridu tal-Labour isibu flus biżżejjed biex iħallsu salarju eċċessiv li ebda Segretarju Eżekuttiv ma qatt jista' jaspira għalih. Din hija kwistjoni wkoll ta' ġudizzji politiċi, jekk isiru l-kalkoli elettorali biss qabel ma jittieħdu d-deċiżjonijiet mhu se naslu mkien biex insolvu l-problemi li jaffettwaw il-poplu tagħna speċjalment lil batut. L-iskedi li ħarġu mill-Ewropa dan l-aħħar dwar id-differenza bejn is-sinjuri u l-foqra f'pajjiżna juru stampa xejn sabiħa : "Bejn l-2010 u l-2017 il-5% li huma l-iżjed sinjuri biss marru għall-aħjar. Fil-fatt bejn 90% u 95% tal-popolazzjoni tilfu 3% tal-ġid tagħhom filwaqt li l-iżjed 5% sinjuri żiedet fil-ġid tagħha b'7%." Dawn il-fatti huma wkoll konsegwenzi ta' ġudizzji politiċi. .td_uid_3_609ecbb3bcbd2_rand.td-a-rec-img{text-align:left}.td_uid_3_609ecbb3bcbd2_rand.td-a-rec-img img{margin:0 auto 0 0}